The One-Armed Swordsman

The One-Armed Swordsman er en hongkongkinesisk actiondrama og kampsportfilm fra 1967 regissert av Chang Cheh. Filmen handler om en ung sverdmann som mister armen etter å ha blitt angrepet med sverd av sin læremesters datter og to av hennes medhjelpere. Sterkt skadet blir han funnet av en ung kvinne som gir ham nødvendig pleie slik at han klarer å komme tilbake til hektene. Han trener deretter på en teknikk som gjør ham i stand til å håndtere sverdet med bare en arm. Til tross for den traumatiske hendelsen returnerer han til skolen når hans gamle lærer og skolen angripes av en kriminell gjeng med rivaliserende sverdmenn. Leder for den rivaliserende gruppen viser seg å være den samme som drepte hans far da han var barn. Hovedrollen spilles av Jimmy Wang Yu, mens sentrale biroller spilles av Chiao Chiao, Angela Pan og Yeung Chi-hing. Filmen inneholder betydelig mengder med orientalsk kampkunst og akrobatikk. Dens originalspråk er kinesisk, men den ble lansert internasjonalt med engelsk dubbet tale.

Filmen avviker en del fra andre samtidige kung fu-filmer ved at handlingen er mørkere, mer intens og blodigere. I tillegg er hovedfiguren en antihelt.

The One-Armed Swordsman ble den første filmen som passerte HK $1 million i Hongkong. Den ble Jimmy Wang Yu store gjennombrudd som skuespiller. Han seilte opp som den fremste (og første) kung fu-stjernen i Hongkongs filmverdenen, en posisjon han hadde inntil Bruce Lee gjorde sin inntreden på kinolerretet i 1971. Filmens suksess representerte også et kraftig hopp oppover i karrierestigen for regissør Chang Cheh.

Selv om sverdscenene i ettertid kan fremstå som litt arrangerte så regnes den som en klassiker innen Hongkong-film. I 2005 ble den rangert på plass nr. 15 i en avstemning i Hongkong over de beste kinesiskspråklige filmene. I 2011 ble den rangert på plass nr. 73 over de 100 største kinesiskspråklige filmene under Golden Horse Film Festival i Taiwan. Listen var satt sammen på bakgrunn av meningene til 122 personer fra filmindustrien (hovedsakelig fra Taiwan). Den har (per 2023) fått karakteren  på filmnettstedet IMDb (basert på ca ).  

Den har fått to oppfølgere: Return of the One-Armed Swordsman (1969) og The New One-Armed Swordsman (1971). Wang Yu gjentok rollen som Fang i begge. I 1995 kom en nyinnspilling kalt The Blade, med Vincent Zhao i hovedrollen.

I 2004 ble en restaurert versjon utgitt på DVD. Utgivelsen ble lansert som del av et bokssett som også inkluderte de to oppfølgerne.

Rollebesetning 

 Jimmy Wang – Fang Kang
 Lisa Chiao Chiao – Xiao Man
 Tien Feng – Læremester Qi Ru Feng
 Angela Pan – Qi Pei Er, lærerens datter
 Yeung Chi-hing – Langarmede djevel
 Tang Ti – Smiende Tiger Cheng Tian Shou
 Fan Mei-sheng – Guo Sheng / Bror Hua
 Wong Sai-git – Qin Da Chuan
 Cheung Pooi-saan – Sun Hao
 Fan Dan – Fengs rike disippel
 Ku Feng – Fang Chang, Kangs far
 Chen Yen-yen – Fengs kone
 Huang Tsung-hsing – Wei Hsuan

Referanser

Eksterne lenker 
 

Filmer fra 1967
Hongkongkinesiske actionfilmer
Hongkongkinesiske kampsportfilmer
Hongkongkinesiske dramafilmer
Actiondrama